


Σχολικό έτος 2026-2027



[image: ]





Σύντομος οδηγός για τους μαθητές και τις μαθήτριες της  Α΄ Τάξης








Άγιος Νικόλαος, Παρασκευή 11 Σεπτεμβρίου 2026








[image: ]
[image: ]

Αγαπημένε μας μαθητή/ αγαπημένη μας μαθήτρια,
Έφτασες στο Γυμνάσιο! Αυτό σημαίνει πως ολοκλήρωσες με επιτυχία  τα 6 χρόνια φοίτησής σου στο Δημοτικό, απέκτησες τις βασικές γνώσεις στα περισσότερα μαθήματα και τώρα είσαι πια έτοιμος να ανοίξεις τους γνωστικούς σου ορίζοντες και να κάνεις νέες σχέσεις και συναναστροφές. Όλοι εμείς, αναγνωρίζουμε πως η προσαρμογή σου απαιτεί προσπάθεια, υπομονή και χρόνο. Θα προσπαθήσουμε να σε καθοδηγήσουμε στην καθημερινότητα και τους κανόνες της  «νέας» σχολικής σου ζωής. Έτσι, θα προετοιμαστείς κατάλληλα και θα καταπολεμήσεις τυχόν άγχος, φόβους και ανασφάλειες που μπορεί να σου δημιουργεί η νέα  κατάσταση. Θα έχεις την ευκαιρία να οργανωθείς καλύτερα και αποτελεσματικότερα στον νέο σου ρόλο. 
Σκοπός είναι η μετάβασή σου από το Δημοτικό στο Γυμνάσιο να γίνει με επιτυχία. Όλοι θα είμαστε δίπλα σου για να τα καταφέρεις!

ΕΡΩΤΗΣΕΙΣ – ΑΠΑΝΤΗΣΕΙΣ
1.Τι ώρα ξεκινούν και τι ώρα τελειώνουν τα μαθήματα;
 Η σχολική ημέρα περιλαμβάνει, συνήθως επτά (7) 45λεπτες διδακτικές ώρες.  Το κουδούνι «χτυπά» στο Γυμνάσιο στις 8:15  το πρωί. Αν ο/η εκπαιδευτικός  μπει στην τάξη σου, δεν επιτρέπεται να μπεις μέσα αργοπορημένος/η και ο απουσιολόγος της τάξης σου θα σου βάλει μονόωρη απουσία.  Η αναχώρησή σου το μεσημέρι από το σχολείο, ειδικά μέχρι να σταθεροποιηθεί το πρόγραμμα, εξαρτάται από τα μαθήματα που έχεις κάθε μέρα. Η 6η ώρα τελειώνει στις 13:25 και η 7η στις 14.10. Θα πρέπει να σκεφτείς αν η απόσταση του Γυμνασίου είναι μακρύτερη από αυτή του Δημοτικού. Τότε θα πρέπει να ξεκινάς το πρωί νωρίτερα από το σπίτι σου. To κουδούνι για διάλειμμα χτυπάει κάθε μία διδακτική ώρα (κάθε 45 λεπτά). Το διάλειμμα διαρκεί 5 έως 10 λεπτά, ανάλογα με τη διδακτική ώρα. Δες τον παρακάτω πίνακα:

2. Τι ισχύει με τις απουσίες ;
Στο Γυμνάσιο παίρνεις 1 απουσία για κάθε ώρα. Αν λοιπόν απουσιάσεις μία ημέρα, θα πάρεις 7 απουσίες συνολικά, αν έχεις επτάωρο (6 απουσίες συνολικά αν έχεις εξάωρο).
Σύμφωνα με τον νόμο: Επανέρχεται η διάκριση δικαιολογημένων και αδικαιολόγητων απουσιών. 
Η φοίτηση χαρακτηρίζεται επαρκής ή ανεπαρκής με βάση το γενικό σύνολο των απουσιών που σημειώθηκαν κατά τη διάρκεια του διδακτικού έτους.  
Επαρκής χαρακτηρίζεται η φοίτηση μαθητών/τριών εφόσον: 
α) το σύνολο των απουσιών που έκανες κατά το τρέχον διδακτικό έτος, ανεξάρτητα από τον λόγο στον οποίο οφείλονται, δεν υπερβαίνουν τις πενήντα (50).
β) το σύνολο των απουσιών δεν υπερβαίνει τις εκατό δεκατέσσερις (114), από τις οποίες οι πάνω από τις πενήντα  (50) είναι δικαιολογημένες ή οφείλονται σε λόγους υγείας. 
3) Ανεπαρκής χαρακτηρίζεται η φοίτηση μαθητή/τριας, που σημείωσε πάνω από  τις πενήντα (50)  αδικαιολόγητες απουσίες ή πάνω από τις εκατόν δεκατέσσερις (114) εκ των οποίων οι εξήντα τέσσερις είναι δικαιολογημένες. 
Οι μαθητές/τριες των οποίων η φοίτηση χαρακτηρίζεται ανεπαρκής είναι υποχρεωμένοι/ες να επαναλάβουν τη φοίτηση τους στην ίδια τάξη.

Βεβαίωση για λόγους υγείας: Ο γονέας/κηδεμόνας κάθε μαθητή/τριας που απουσίασε για λόγους υγείας από το Σχολείο, είναι υποχρεωμένος/η να ενημερώσει καταρχάς το σχολείο (τηλεφωνικά ή με μήνυμα). Όταν ο μαθητής/τρια απουσίασε πάνω από δύο ημέρες, ο γονέας είναι υποχρεωμένος να προσκομίσει ή να αποστείλει ηλεκτρονικά, το αργότερο μέχρι και τη δεκάτη (10) εργάσιμη μέρα από την επιστροφή του/της μαθητή/τριας στο Σχολείο, βεβαίωση δημόσιου νοσηλευτικού ιδρύματος ή οποιουδήποτε ιδιώτη γιατρού, που να πιστοποιεί το είδος και τη διάρκεια της ασθένειας. Η βεβαίωση αυτή μπορεί να χρησιμεύσει ως δικαιολογητικό για τις αντίστοιχες απουσίες. Μετά την ανωτέρω προθεσμία κανένα δικαιολογητικό υποβαλλόμενο εκπρόθεσμα δεν γίνεται δεκτό. Κάθε βεβαίωση υποβάλλεται μαζί με αίτηση και καταχωρίζεται στο πρωτόκολλο απαραιτήτως.
Υπεύθυνη δήλωση του γονέα/κηδεμόνα: Για τη δικαιολόγηση απουσιών έως δύο ημερών λόγω ασθένειας ή άλλων σοβαρών οικογενειακών λόγων αρκεί Υπεύθυνη δήλωση του γονέα/κηδεμόνα του/της μαθητή/τριας  και προσκομίζεται από τον ίδιο ή αποστέλλεται ηλεκτρονικά αποκλειστικά σε αποκλειστική προθεσμία  δέκα  (10) εργάσιμων ημερών μετά τη επάνοδο του/της μαθητή/τριας στο Σχολείο. Με τον τρόπο αυτό οι γονείς μπορούν να δικαιολογήσουν τις απουσίες το πολύ 5 (πέντε) ημερών αθροιστικά για όλο το διδακτικό έτος.
   
3.Πώς διαφοροποιείται η διδασκαλία των μαθημάτων στο  Γυμνάσιο;
Στο Δημοτικό έβλεπες τον ίδιο δάσκαλο για σχεδόν όλα τα μαθήματα του προγράμματος. Στο Γυμνάσιο, γενικά κάθε μάθημα διδάσκεται και από διαφορετικό εκπαιδευτικό. Μπορεί δηλαδή μέσα σε μια σχολική μέρα, σε ένα πλήρες επτάωρο, να έχεις μάθημα με 7 διαφορετικούς εκπαιδευτικούς! 

4.Επιτρέπεται η χρήση του κινητού στο Γυμνάσιο; 
Δεν επιτρέπεται η χρήση του κινητού τηλεφώνου σύμφωνα με την κείμενη νομοθεσία.
Πιο συγκεκριμένα:
α. Οι μαθητές/τριες δεν επιτρέπεται να χρησιμοποιούν εντός των σχολικών χώρων – κτιρίων και υπαίθριων χώρων κινητό τηλέφωνο ή άλλη ηλεκτρονική συσκευή που διαθέτει σύστημα επεξεργασίας εικόνας και ήχου, για συνομιλία, βιντεοσκόπηση ή οποιαδήποτε άλλη χρήση. Αν διαπιστωθεί από εκπαιδευτικό ότι ο/η μαθητής/τρια κατά τη διάρκεια του μαθήματος ή κατά τη διάρκεια του διαλείμματος ή κατά τη διάρκεια της προσέλευσης ή αποχώρησης μαγνητοφωνεί ή φωτογραφίζει ή βιντεοσκοπεί εκπαιδευτικούς ή συμμαθητές/τριες του/της, τότε γνωστοποιεί το γεγονός αυτό στη Διευθυντρια της σχολικής μονάδας, η οποία ζητά από τον/τη μαθητή/τρια να απενεργοποιήσει και παραδώσει το τηλέφωνό του, καλώντας να προσέλθουν στο σχολείο οι γονείς  των εμπλεκόμενων μαθητών/τριων, προκειμένου να λάβουν γνώση του περιστατικού. 
Σε περίπτωση χρήσης κινητού ο μαθητής/τρια τιμωρείται με αποβολή 1 έως 3 ημερών.
β. Εφόσον κριθεί εκ μέρους της Διευθύντριας ότι η συμπεριφορά του/της μαθητή/τριας είναι ιδιαιτέρως αποκλίνουσα, τότε τον/την παραπέμπει στον Σύλλογο Διδασκόντων προκειμένου ο τελευταίος συνεκτιμώντας τις ειδικές περιστάσεις τέλεσης του περιστατικού, ιδίως την παραβίαση προσωπικών δεδομένων, να επιληφθεί και να επιβάλει το παιδαγωγικό μέτρο της αποβολής από τα μαθήματα μέχρι πέντε (5) ημέρες. Στην περίπτωση που η φωτογράφιση/βιντεοσκόπηση αφορά ευαίσθητα προσωπικά δεδομένα τρίτων προσώπων, επιλαμβάνεται ο Σύλλογος Διδασκόντων και υποχρεούται να εφαρμόσει το παιδαγωγικό μέτρο της αλλαγής σχολικού περιβάλλοντος

γ. Οι μαθητές δεν επιτρέπεται να έχουν στην κατοχή τους εκτός από κινητά τηλέφωνα και οποιαδήποτε άλλη ηλεκτρονική συσκευή ή παιχνίδι που διαθέτει σύστημα επεξεργασίας εικόνας και ήχου εντός του σχολικού χώρου, π.χ. τάμπλετ, MP3 κτλ. Ο ανάλογος εξοπλισμός που τους διαθέτει το σχολείο στο οποίο φοιτούν, χρησιμοποιείται κατά τη διάρκεια της διδακτικής πράξης και της εκπαιδευτικής διαδικασίας γενικότερα, και μόνο υπό την εποπτεία/επίβλεψη του/της εκπαιδευτικού. 

5.Πόσες εκδρομές δικαιούμαστε;
Μέχρι 5 σχολικοί περίπατοι μπορούν να πραγματοποιηθούν μέσα στη σχολική χρονιά. Στα πλαίσια όμως του μαθήματος αλλά και εκπαιδευτικών προγραμμάτων, μπορούν να πραγματοποιηθούν και άλλες ημερήσιες ή πολυήμερες εκδρομές, εφόσον τηρούνται συγκεκριμένες προϋποθέσεις (συμμετοχή του 70% των μαθητών ανά τάξη, συμμετοχή καθηγητών κτλ).

6.Το Γυμνάσιο είναι μόνο μαθήματα; Μπορώ να ασχοληθώ και με άλλες ευχάριστες και ενδιαφέρουσες δραστηριότητες στο σχολείο:
Στο Γυμνάσιο μπορείς να καλύψεις όλα τα ενδιαφέροντά σου, επειδή είναι μια ζωντανή κοινότητα. Μπορείς να συμμετέχεις σε εθελοντικές ομαδικές δραστηριότητες με τους συμμαθητές/τις συμμαθήτριες του σχολείου σου. Στο σχολείο πραγματοποιούνται πολλές δραστηριότητες είτε στο πλαίσιο Προγραμμάτων, είτε σαν Όμιλοι μετά το πέρας των μαθημάτων, σε τομείς όπως είναι :
1. Η Υγεία με θέματα που αναφέρονται  στη διατροφή , στις σχέσεις μεταξύ των δύο φύλων , στην κυκλοφοριακή αγωγή κ.λ.π.
2. Ο Πολιτισμός με θέματα που έχουν σχέση με το θέατρο, τον κινηματογράφο, τη φωτογραφία, την έκδοση εφημερίδας κ.λ.π.
3. Το Περιβάλλον με θέματα που έχουν σχέση με τη χλωρίδα και την πανίδα, τη μόλυνση του περιβάλλοντος, τις φυσικές καταστροφές κ.λ.π.
4. Ο Αθλητισμός μέσα από τη συμμετοχή σε μια ομαδική αθλητική δραστηριότητα.
Έχεις δικαίωμα συμμετοχής, όπως και όλοι/όλες ανεξαιρέτως οι συμμαθητές/συμμαθήτριές σου, μέχρι και σε δύο προγράμματα από τα παραπάνω.

Παράλληλα, στο σχολείο μας λειτουργεί χορωδία. Μπορείς να απευθυνθείς στην καθηγήτρια Μουσικής και να εκφράσεις την επιθυμία σου για συμμετοχή στη σχολική χορωδία.

ΤΑ ΝΕΑ ΜΑΘΗΜΑΤΑ
Υπάρχουν στο πρόγραμμα καινούρια μαθήματα και ποια είναι αυτά ;
Τα νέα μαθήματα στο πρόγραμμα του Γυμνασίου είναι τα Αρχαία Ελληνικά, η Γεωμετρία, η Βιολογία, η Φυσική,  η Τεχνολογία, η Οικιακή Οικονομία στην  Α΄ Γυμνασίου. Στη Β΄ Τάξη καινούριο μάθημα είναι η Χημεία. Στη Γ΄ Τάξη καινούριο μάθημα είναι η  Οικονομία. Σε όλες τις τάξεις υπάρχουν ως μάθημα τα «Εργαστήρια Δεξιοτήτων».

Το μάθημα των Αρχαίων Ελληνικών
Στην Α΄ Τάξη διδάσκεται το μάθημα δυο ώρες την εβδομάδα από πρωτότυπο κείμενο (Αρχαία από Πρωτότυπο) και άλλες δύο ώρες την εβδομάδα στη γλώσσα που σήμερα μιλούμε (Αρχαία από Μετάφραση). Θα διδαχθείς τα έπη του Ομήρου, την Οδύσσεια στην Α΄ τάξη και την  Ιλιάδα στη Β΄ τάξη . Επίσης θα διδαχθείς Αρχαία δραματική ποίηση στη Γ΄ τάξη.

Τα Αρχαία Ελληνικά από το πρωτότυπο δεν πρέπει να  σε προβληματίζουν, καθώς :
·  θα διαπιστώσεις ότι πολλές λέξεις που χρησιμοποιούσαν οι πρόγονοί μας, χρησιμοποιούνται και σήμερα ίδιες ή λίγο διαφοροποιημένες.
· Θα ανακαλύψεις ότι  η γλώσσα που μιλούμε είναι συνέχεια και εξέλιξη της γλώσσας των προγόνων μας.
·  Θα μάθεις από πού προέρχεται η ορθογραφία κάποιων λέξεων.
·  Θα εμπλουτίσεις το λεξιλόγιό σου .
·  Θα βελτιώσεις την έκφρασή σου.
Εξάλλου, οι φιλόλογοι σου (οι υπεύθυνοι καθηγητές για τα γλωσσικά μαθήματα, τη Γλωσσική Διδασκαλία και τη Νεοελληνική Λογοτεχνία), είναι έτοιμοι/έτοιμες να αντιμετωπίσουν κάθε σου απορία και να σου δώσουν όσο χρόνο χρειάζεσαι για να επεξεργαστείς τις νέες πληροφορίες.

Αλλάζει κάτι στο μάθημα της Γλωσσικής Διδασκαλίας;
Τίποτα σχεδόν δεν αλλάζει στον τρόπο που θα διδαχθείς τη χρήση της Νεοελληνικής Γλώσσας. Θα επαναληφθεί η διδασκαλία της Γραμματικής και του Συντακτικού που έχεις διδαχθεί αλλά πιο συστηματικά. Ο τρόπος που θα γράφεις την παραγωγή γραπτού λόγου είναι παρόμοιος με αυτόν που έμαθες στην τελευταία τάξη του Δημοτικού. Αναπτύσσεις δηλαδή ένα κείμενο χωρισμένο σε παραγράφους, με πρόλογο, κυρίως θέμα και επίλογο. 	θα εξασκηθείς επίσης περισσότερο  στη σύνταξη της περίληψης.

Τι αλλάζει στη διδασκαλία των Μαθηματικών στο Γυμνάσιο;
Η διδακτέα ύλη των Μαθηματικών στην Α΄ Γυμνασίου είναι περίπου ίδια με αυτή που διδάχτηκες στις τελευταίες τάξεις του Δημοτικού. Αυτή η ύλη θα διδαχθεί πιο εκτεταμένα. Για να βοηθηθείς, το βιβλίο των Μαθηματικών της Α΄ Γυμνασίου έχει πολλές εικόνες που βοηθούν στην κατανόηση των εννοιών, όπως και πολλά λυμένα παραδείγματα. Τα σημαντικότερα σημεία της θεωρίας έχουν τοποθετηθεί σε πλαίσιο. Θα μάθεις επίσης τα σύμβολα καθώς και  την ορολογία που έχουν τα Μαθηματικά και που χρησιμοποιούνται παγκοσμίως. Έχει μεγάλη σημασία να σταθείς με ενδιαφέρον απέναντι στη νέα γνώση, για να νιώσεις τη μαγεία των Μαθηματικών και να ανακαλύψεις τη δυνατότητα να εκφράζεσαι με ακρίβεια. 

Στο Δημοτικό μού άρεσε το μάθημα «Ερευνώ και Ανακαλύπτω». Υπάρχει και στο Γυμνάσιο;
Εννοείται πως υπάρχει, μόνο που τώρα χωρίζεται σε τρία διαφορετικά μαθήματα: Τη Φυσική, τη Χημεία και τη Βιολογία για δύο ώρες την εβδομάδα. Στην Α’ τάξη, Φυσική και Βιολογία από μια ώρα την εβδομάδα. Στη Β΄ Τάξη, Φυσική για δύο ώρες ενώ Χημεία και Βιολογία από μία ώρα την εβδομάδα και στη Γ΄ Τάξη θα έχεις και τα τρία μαθήματα, δηλαδή δύο ώρες Φυσική, μία ώρα Χημεία και 1 Βιολογία την εβδομάδα. Εκτός όλων των παραπάνω, θα διδαχθείς στην Α΄ και στη  Β΄ Τάξη και Γεωγραφία.

Δεν έχω ξανακάνει Βιολογία. Είναι δύσκολο μάθημα;
Μα και στο Δημοτικό έχεις κάνει Βιολογία όταν συζητούσες για την τροφική αλυσίδα και το ανθρώπινο σώμα! Το μάθημα της Βιολογίας έχει σκοπό να γνωρίσεις την ποικιλομορφία των οργανισμών, τη σχέση τους με το περιβάλλον, την οργάνωση αυτού του εκπληκτικού φαινομένου που ονομάζεται ζωή, τη μοναδικότητά του ανθρώπου ως βιολογικού φαινομένου  και επιπλέον, να μάθεις να παρατηρείς τους οργανισμούς, να αναγνωρίζεις τις μεταξύ τους σχέσεις και τη δική σου  θέση στο περιβάλλον. ΄Ίσως χρειαστεί να επιμείνεις λίγο περισσότερο στην ορολογία, αφού πρέπει να μαθαίνεις νέους όρους και να τους χρησιμοποιείς σωστά.

Με τη Φυσική τι γίνεται;
Σκοπός του μαθήματος είναι να σε κάνει να παρατηρείς καλύτερα τα φυσικά φαινόμενα , να τα περιγράφεις και να τα ερμηνεύεις. Θα σε βοηθήσει να αναπτύξεις έναν επιστημονικότερο τρόπο σκέψης, να κατανοείς τις διαδικασίες που ακολουθούν οι Φυσικές Επιστήμες αλλά και να βελτιώσεις τη σχέση σου με το περιβάλλον και τους φυσικούς πόρους.

Κι αυτή η Χημεία;
Η Χημεία χρησιμοποιεί σύμβολα για τα χημικά στοιχεία και ίσως αυτό θα σου φανεί σαν ξένη γλώσσα, αλλά αποτελούν ένα μικρό μέρος του μαθήματος. Η Χημεία θα σε βοηθήσει να έχεις μια πιο ολοκληρωμένη εικόνα για την ενότητα των Φυσικών Επιστημών, να κατανοήσεις τη συμβολή της συγκεκριμένης επιστήμης στη σωστότερη συμπεριφορά σου απέναντι στο περιβάλλον.

Τι μάθημα είναι η Οικιακή Οικονομία;
Αυτό το μάθημα έχει σχέση με την οικογένεια και την κοινωνία σε ένα ευρύτερο πλαίσιο, όπου οικονομία σημαίνει «διαχείριση του οίκου» και όχι αποκλειστικά διαχείριση χρημάτων. Σκοπός του μαθήματος είναι να δημιουργήσει το υπόβαθρο  για να αναβαθμιστεί η ποιότητα ζωής και να υποστηριχθεί η ευημερία ατόμων, οικογενειών και κοινωνίας. Συζητούνται θέματα που έχουν σχέση με τη δομή της ελληνικής οικογένειας, τη διατροφή, την ενδυμασία, την κατοικία, την πρόληψη ατυχημάτων, τις πρώτες βοήθειες, την οικολογία. Έχει πολύ ενδιαφέρον!

Στο Δημοτικό είχαμε  δεύτερη Ξένη Γλώσσα Γαλλικά ή Γερμανικά. Επειδή δεν τα πήγαινα και τόσο καλά με την Ξένη Γλώσσα που είχα επιλέξει, μπορώ να αλλάξω στο Γυμνάσιο;
Αυτήν τη δυνατότητα δεν την έχεις.

Αναρωτιέμαι αν θα γίνω αποδεκτός από τα άλλα παιδιά του Σχολείου.
Την ίδια αγωνία θα έχουν και άλλοι/άλλες συμμαθητές /συμμαθήτριές σου. Αν είσαι ο εαυτός σου, φιλικός και ευχάριστος, να είσαι σίγουρος ότι οι συμμαθητές σου θα σε πλησιάσουν ευκολότερα.

Πώς θα καταφέρω να ανταποκριθώ στις νέες προσδοκίες του καινούριου μου Σχολείου;
Δεν θα έχεις καμία δυσκολία, αν η μελέτη σου είναι καθημερινή και συστηματική. Να θυμάσαι:
· Δεν θα σε βοηθήσει η σύγκριση με τους άλλους/άλλες συμμαθητές/συμμαθήτριές σου. Σημαντικό για τον καθένα είναι η ατομική πρόοδος σε σχέση με το παρελθόν, να ξεπερνάει δηλαδή τις δικές του επιδόσεις και να βάζει καθημερινά νέους μικρούς στόχους.
· Η προσπάθεια μετράει περισσότερο από την επίδοση.
· Πάντα θα υπάρχουν καλύτεροι ή χειρότεροι μαθητές από εσένα.
Έχω ακούσει και για αποβολές. Τι είναι αυτές;
Οι αποβολές (από 1 έως 5 ημέρες) αποτελούν παιδαγωγικά μέτρα και επιβάλλονται σε περιπτώσεις που κάποιοι μαθητές/κάποιες μαθήτριες ακολουθούν ακραίες συμπεριφορές. Πρέπει να ξέρεις ότι δεν χρειάζεται να φοβάσαι τις αποβολές, όταν:
- Οι σχέσεις σου με τους/τις εκπαιδευτικούς και τους συμμαθητές/τις συμμαθήτριες σου είναι σύμφωνες με τους κανόνες που διέπουν τη σχολική ζωή. Δεν χρησιμοποιούμε καμία μορφή βίας, σωματικής, λεκτικής. ψυχολογικής. Ο σεβασμός προς τους άλλους θα πρέπει να έχει ύψιστη προτεραιότητα. Είναι η μαγική λέξη! Κάτι που δεν μας αρέσει να μας κάνουν, δεν το κάνουμε.  
- Δεν κάνεις παράτολμα και ριψοκίνδυνα πράγματα που θέτουν τη ζωή και τη σωματική ακεραιότητα τη δική σου και των συμμαθητών/συμμαθητριών σου σε κίνδυνο!
- Εκφράζεις τις ανάγκες σου και τα αιτήματά σου για οτιδήποτε σε απασχολεί μέσα από διάλογο, είτε ατομικά είτε μέσω των εκπροσώπων της μαθητικής κοινότητας (5μελές/ 15μελές) και όχι με τσακωμούς  και βίαιες συμπεριφορές.

Έχω ακούσει πως οι μαθητές/μαθήτριες στο Γυμνάσιο ψηφίζουν. Τι εκλέγουν, όταν ψηφίζουν;
Κάθε τάξη εκλέγει το 5μελές Συμβούλιο και όλοι οι μαθητές /μαθήτριες του σχολείου εκλέγουν το 15μελές Συμβούλιο. Ο/η Πρόεδρος του 15μελούς συμμετέχει στη Σχολική  Επιτροπή και το Σχολικό Συμβούλιο, στο οποίο παίρνονται αποφάσεις για τη λειτουργία του σχολείου. Το 15μελές μαθητικό Συμβούλιο μπορεί να αλλάξει κατά τη διάρκεια της σχολικής χρονιάς μετά από απόφαση των 2/3 του συνόλου των μαθητών. 
  
Φοβάμαι τη συμπεριφορά των μεγαλύτερων παιδιών.
Πολλά από τα παιδιά είναι γνώριμα πρόσωπα από το Δημοτικό. Τα γνωρίζεις και σε γνωρίζουν. Πολλοί από αυτούς θα μπορούσαν να είναι φίλοι σου και εκτός σχολείου. Στον σχολικό χώρο, ενισχύονται οι κοινωνικές σχέσεις σου. Άν όμως αντιμετωπίζεις κάποιο ιδιαίτερο πρόβλημα με συμμαθητή ή συμμαθήτριά  σου, μπορείς να ζητήσεις την βοήθεια των εκπαιδευτικών.

Σε ποιον μπορώ να μιλήσω, όταν έχω κάποιο πρόβλημα;
Κάθε τμήμα έχει τον δικό του υπεύθυνο καθηγητή/υπεύθυνη καθηγήτρια, που ορίζεται από τον Σύλλογο των εκπαιδευτικών. Αυτός είναι το πρώτο πρόσωπο που θα απευθυνθείς και θα ζητήσεις βοήθεια για το πρόβλημα που σε απασχολεί. Αν αυτό το πρόσωπο δεν ανταποκρίνεται, απευθύνεσαι στον/στη Σύμβουλο Σχολικής ζωής και στη συνέχεια, αν δεν υπάρξει λύση στο πρόβλημά σου, στη Διευθύντρια του Σχολείου. 
Υπάρχει, όμως, στο σχολείο μας Ψυχολόγος και Κοινωνική/ός Λειτουργός. Μέσα από εξατομικευμένα ή ομαδικά προγράμματα θα σε βοηθήσουν να αντιμετωπίζεις και να διαχειρίζεσαι το άγχος, τον θυμό, τα αρνητικά συναισθήματα ή άλλα θέματα που μπορεί να σε απασχολούν.

Οι γονείς μου θα έχουν τη δυνατότητα να  επικοινωνούν και να συνεργάζονται με τη Διευθύντρια και τους/τις εκπαιδευτικούς για θέματα που αφορούν στη μάθηση και γενικότερα τη ζωή μου στο σχολείο;
Οι γονείς αποτελούν μέρος της κοινότητας του κάθε σχολείου. Συμμετέχουν στον Σύλλογο Γονέων και Κηδεμόνων, με τον οποίο μπορείτε να συνεργαστείτε για να πραγματοποιήσετε, για παράδειγμα, μια εκδήλωση. Συμμετέχουν και στη διοίκηση της Σχολικής Επιτροπής που συγκροτείται στην αρχή του σχολικού έτους. 
Εκτός των παραπάνω, οι γονείς μπορούν να ενημερώνονται στις συναντήσεις με τη Διευθύντρια, με τον/την Υπεύθυνο/η καθηγητή/τρια του τμήματός  σου αλλά και με το σύνολο των εκπαιδευτικών.

Νέε μας  μαθητή, Νέα μας  μαθήτρια,
Προσπαθήσαμε με ειλικρίνεια και αντικειμενικότητα να σου περιγράψουμε πώς περίπου θα συνεχίσει η σχολική σου ζωή στο νέο σχολείο  το Γυμνάσιο. Εμείς οι καθηγητές σου και οι καθηγήτριές σου θα είμαστε συνοδοιπόροι στη νέα σου καθημερινότητα. Άφησε πίσω σου το άγχος και ξεκίνα με ορμή και αποφασιστικότητα για μια νέα αρχή. Μην ξεχνάς πως «η ζωή ανήκει στους τολμηρούς» και σ’ αυτούς που δεν τα παρατάνε μπροστά στην πρώτη δυσκολία. Μάθε να έχεις θάρρος, να μοιράζεσαι τις απορίες σου, εμπιστεύσου τους προβληματισμούς σου και θα ανακαλύψεις τη χαρά, το κέφι και το ενδιαφέρον που κρύβει το νέο Σχολείο!

Η Διευθύντρια και οι καθηγητές/καθηγήτριές σου

